PCC ควง SAMTEL ลุยโปรเจกต์ “กฟภ.” Smart Meter มูลค่า 2.3 พันล้าน
PCC จับมือ "สามารถเทลคอม" ลุยโปรเจกต์ยักษ์ Smart Meter โครงการติดตั้งระบบมิเตอร์อัจฉริยะ (AMI) สำหรับผู้ใช้ไฟฟ้ารายใหญ่ ของกฟภ. มูลค่ากว่า 2.3 พันลบ.
PCC จับมือ "สามารถเทลคอม" ลุยโปรเจกต์ยักษ์ Smart Meter โครงการติดตั้งระบบมิเตอร์อัจฉริยะ (AMI) สำหรับผู้ใช้ไฟฟ้ารายใหญ่ ของกฟภ. มูลค่ากว่า 2.3 พันลบ.
28 ก.ย. 2565

นายกิตติ สัมฤทธิ์ ประธานเจ้าหน้าที่บริหาร และกรรมการผู้จัดการใหญ่ บริษัท พรีไซซ คอร์ปอเรชั่น จำกัด(มหาชน) หรือ PCC เปิดเผยว่า บริษัท พรีไซซ ซิสเท็ม แอนด์ โปรเจ็ค จำกัด ซึ่งเป็นบริษัทในเครือ ได้ร่วมลงนามในสัญญาการจัดซื้อ Smart Meter สำหรับโครงการติดตั้งระบบมิเตอร์อัจฉริยะ (AMI) สำหรับผู้ใช้ไฟฟ้ารายใหญ่ กับ บริษัท สามารถเทลคอม จำกัด (มหาชน) หรือ SAMTEL
โดยบริษัท พรีไซซ ซิสเท็ม แอนด์ โปรเจ็ค จำกัด ได้รับเลือกเป็นหนึ่งใน 3 บริษัทผู้ผลิต Smart Meter เพื่อติดตั้งในงานโครงการติดตั้งระบบมิเตอร์อัจฉริยะ (AMI) สำหรับผู้ใช้ไฟรายใหญ่ ซึ่ง SAMTEL เป็นคู่สัญญากับการไฟฟ้าส่วนภูมิภาค ทั้งนี้บริษัทในเครือของ PCC ได้ลงนามในสัญญาเป็นผู้จัดหา Smart Meter ให้กับ SAMTEL คิดเป็นมูลค่าไม่เกิน 5% ของมูลค่ารวมโครงการทั้งสิ้น 2,359.96 ล้านบาท
ทั้งนี้ เมื่อโครงการดังกล่าวดำเนินงานสำเร็จเรียบร้อยแล้ว จะช่วยเพิ่มประสิทธิภาพของระบบ AMI สำหรับผู้ใช้ไฟฟ้ารายใหญ่ ที่ดูแลครอบคลุมพื้นที่ทั่วประเทศ ให้เป็นไปตามกรอบการดำเนินการพัฒนาระบบโครงข่ายอัจฉริยะ (SMART GRID) ของ การไฟฟ้าส่วนภูมิภาค
อนึ่ง บริษัทพรีไซซ ซิสเท็ม แอนด์ โปรเจ็ค เป็นบริษัทที่มุ่งเน้นการดำเนินธุรกิจ ออกแบบระบบวิศวกรรม จัดซื้อและก่อสร้าง โครงข่ายระบบส่ง ระบบจำหน่าย ขนานกับระบบสื่อสารในการควบคุม และสั่งการสองทาง เพื่อพัฒนาระบบไฟฟ้าอัจฉริยะ ระบบควบคุม ระบบสั่งการอัตโนมัติในสถานีไฟฟ้าแรงสูง และในระบบส่งไฟฟ้าขนาดแรงดันถึง 500kV และดำเนินธุรกิจที่เกี่ยวข้อง เช่น ไมโครกริด ระบบกักเก็บพลังงาน ระบบควบคุมสั่งการอัตโนมัติ ระบบมิเตอร์อัจฉริยะ นอกจากนี้ บริษัท ยังออกแบบสินค้า ผลิต และจำหน่ายชุดควบคุม และอุปกรณ์ป้องกันสำหรับระบบส่งกำลังไฟฟ้า